Veijo Baltzar

Kirjallinen ura

Baltzarin esikoisromaani oli Polttava tie (1968), joka julkaistiin seuraavana vuonna myös ruotsiksi nimellä Brännande väg. Suomen ensimmäisenä mustalaiskirjailijana hänestä tuli välittömästi suomalainen julkisuuden henkilö. Tammen mukaan Baltzar on ”antanut kielen romaniyhteisölle ja toiminut välittäjänä kahden kulttuurin välillä”. Baltzar on todennut julkisuudessa, ettei halua kutsuttavan itseään romaniksi vaan nimenomaan mustalaiseksi.
Baltzarin viimeisin romaani Sodassa ja rakkaudessa (2008) kuvaa Keski-Euroopan mustalaisten kohtaloa toisessa maailmansodassa.
Suhtautuminen valtaväestön ja mustalaiskansan keskinäiseen vuorovaikutukseen on Baltzarin kirjallisessa tuotannossa ristiriitainen. Baltzar esittää mustalaiskulttuurin pienenä, mutta voimakkaana vähemmistökulttuurina, joka taistelee alati siitä, kumpi on sen kannalta hedelmällisempi vaihtoehto: eristäytyminen ja tiukka perinnäistavoista kiinni pitäminen vai avautuminen ja joustaminen.

Teatteriura

Baltzar perusti vuonna 1976 Teatteri Baltzarin, josta kehittyi Pohjoismaiden ensimmäinen ja ainoa ammattimustalaisteatteri Drom. Teatterikorkeakoulun mustalaisteatterikurssista käynnistynyt teatteri sai nopeasti ammattiteatterin statuksen. Teatterikeskus myönsi Dromille Teatteriteko-palkinnon vuonna 1981 . Teatteri esiintyi aktiivisesti eri puolilla Suomea sekä ulkomailla.  Veijo Baltzar käsikirjoitti näytelmät ja toimi teatterin opettajana, johtajana sekä ohjaajana. Muita ohjaajia teatteri Dromissa olivat Ilkka Vanne ja Liisa Isotalo, musiikin sävellyksistä vastasi Toni Edelmann. Drom-teatteri loi mustalaisille oman näkökulman ja toi mustalaiskulttuuria näkyväksi ja tunnetuksi valtaväestölle taiteen keinoin, samalla nostaen ja kehittäen mustalaisten tietoisuutta omista juuristaan ja henkisistä lähtökohdistaan. Drom-teatteri muodosti taustan ja juuret nykyään aktiiviselle Drom-yhdistykselle.
Baltzar on toiminut useita kertoja opettajana Teatterikorkeakoulussa, minkä lisäksi hän ohjannut käsikirjoittamiaan teatteriproduktioita ja musikaaleja ympäri Suomea. Hänen Drom-teatterin jälkeinen tuotanto on käsitellyt vähemmistöihin ja monikulttuurisuuteen sekä moraalin, kulttuurin ja arvojen murrokseen liittyviä kysymyksiä. Hänen Kuopion ylioppilasteatterille käsikirjoittama ja ohjaama Jumalten paratiisi sai Kuopion läänin taidepalkinnon 1992. Baltzarin Imatralla ohjaama, kansanliikkeeksi muodostunut monivuotinen mytologinen kansanooppera ”Orli” päätyi esitettäväksi Finlandia-talolle vuonna 1997.
Baltzarin Botox-näytelmä tuli ensi-iltaan keväällä 2009 ja Jeesuksen ristiinnaulitsemisesta nykypäivän kontekstissa kertova "Jumala on suuri" -musiikkinäytelmä syksyllä 2011 Temppeliaukion kirkossa. Vuodesta 2013 Baltzar on johtanut Integraatioteatteri Baltzaria Helsingin Aleksanterin teatterissa (produktiot Seitsemän kielen kitaralla 2014 sekä Synti 2016), joka kunnioittaa "Drom-teatterin perintöä ja jonka ohjaus perustuu 'monikulttuuriseen tunneälyyn'" .

Kuvataide

Veijo Baltzar on tehnyt kuvataidetta vuodesta 1968 lähtien, jolloin hänen teoksiaan oli muun muassa Ateneumin nuorten näyttelyssä.
Baltzarin ja Drom ry:n tuottama mustalaisten joukkotuhosta toisessa maailmansodassa kertova näyttely Miranda - mustalaisten holokausti on kiertänyt Suomen kaupunkeja vuodesta 2012. Näyttely oli esillä Suomen kansallismuseossa 2013-2014. Kyseessä on kansainvälisesti ainutlaatuinen näyttelykokonaisuus. Miranda käynnisti maailmankiertueensa 15.2.2017, ja vuosina 2017-2018 se kiertää 20 Euroopan maassa.
Baltzarin kuvataidenäyttelyn ”Pohjoinen tango” avasi Tšekin apulaisulkoministeri Petr Drulák Prahassa joulukuussa 2014.

Pedagogiikka

Teoksessaan Kokemuspohjainen filosofia (ntamo, 2012) Baltzar kritisoi länsimaista yhteiskuntaa vähemmistöjen ja nuorten polkemisesta. Hän pitää tärkeänä siirtymistä teoreettispainotteisesta koulutuksesta kulttuurienväliseen kokemuspohjaiseen kasvatukseen. Kyseessä on Baltzarin vuodesta 1976 kehittämä tunneälyyn perustuvaa opetus- ja ohjausmenetelmä, jota hän on soveltanut omassa työssään. Suomen opetus- ja kulttuuriministeriö on todennut Baltzarin metodin potentiaaliseksi suomalaiseksi koulutusvientituotteeksi.

Yhteiskunnallinen toiminta

Vuonna 2002 Baltzar perusti Kansainvälisen Romanikirjailijaliiton (IRWA) ajamaan mustalaiskirjailijoiden yhteisiä etuja, ja hänet valittiin sen puheenjohtajaksi 2002-2005 .
Keväällä 2014 Baltzar järjesti Eduskunnan Pikkuparlamentissa kansainvälisen ministeritason konferenssin Euroopan omatunto (18.-19.3.2014), jossa hän julkisti Euroopan komissiolle esittämänsä 24 lakialoitetta EU:n monikulttuurisuuspolitiikan uudistamiseksi.
Baltzar pyrki eduskuntaan 2015 vaaleissa Uudenmaan vaalipiirissä SDP:n ehdokkaana, mutta ei tullut valituksi 197 äänellä.

Muuta

Näyttelijä Kasimir Baltzar on Veijo Baltzarin poika.